b'\n_START_ARTICLE_\nKnoop\n_START_PARAGRAPH_\nKnoop (p\xc3\xa5 dansk Knop) er en herreg\xc3\xa5rd i det nordlige Tyskland, beliggende i Altenholz ved Ejderkanalen vest for Kiel-Holten\xc3\xa5 i Slesvig-Holsten i det historiske hertugd\xc3\xb8mme Slesvig.\n_START_SECTION_\nHistorie\n_START_PARAGRAPH_\nKnoop omtales f\xc3\xb8rste gang 1322. P\xc3\xa5 nedertysk \xe2\x80\x93 og dansk \xe2\x80\x93 betyder navnet "knop". Godsets grundl\xc3\xa6gger er formentlig Lupus de Knope (Wulf/Wolf af Knoop), der omtales 1322, og som kort forinden havde erhvervet landomr\xc3\xa5derne. Navnet Wulf/Wolf genfinder man i dag i v\xc3\xa5benskjoldet for Gemeinde Altenholz (Altenholz kommune): En ulv (ty. Wolf, lat. lupus) springende mod et tr\xc3\xa6._NEWLINE_Knoop var siden i sl\xc3\xa6gterne von Knoop, von der Wisch, von Rantzau og von Buchwalds eje. Godset kom ogs\xc3\xa5 i den sachsiske adels eje, sk\xc3\xb8nt det l\xc3\xa5 nordligt for Levens\xc3\xa5 og dermed i hertugd\xc3\xb8mmet Slesvig._NEWLINE_1776 k\xc3\xb8bte den hovedrige danske finansminister Heinrich Carl von Schimmelmann godset fra den fattige familie Baudissin. Familien fik dog godset tilbage som medgift, da Schimmelmanns datter Caroline Adelheid Cornelia (1759\xe2\x80\x931826) giftede sig med grev Heinrich Friedrich von Baudissin (1753\xe2\x80\x931818). Sammen med godset fulgte en sum penge til at bygge en ny hovedbygning._NEWLINE_1869 blev godset solgt af sl\xc3\xa6gten Baudissin til den danske handelsmand Ingward Martin Clausen og siden kom det i sl\xc3\xa6gten von Hirschfelds eje. En af beboerne i det 20. \xc3\xa5rhundrede var forfatteren Dr. Peter Hirschfeld, der har skrevet adskillige v\xc3\xa6rker om herreg\xc3\xa5rdene i Slesvig-Holsten.\n_START_SECTION_\nArkitektur\n_START_PARAGRAPH_\nOprindeligt var Knoop et vandslot (lat. Arx Cnopia) omgivet af vandfyldte grave, der blev forsynet med vand fra Levens\xc3\xa5. Huset var uden vinduer, i to etager og med tre karnapper p\xc3\xa5 hver side._NEWLINE_Det nuv\xc3\xa6rende slot er bygget 1792-1796 og indrettet i \xc3\xa5rene op til 1800 i en enkel klassicisme ved den danske arkitekt Axel Bundsen. Den hvidpudsede bygning er i to stokv\xc3\xa6rk og domineres af en monumental portikus med frontispice i jonisk orden. Driftsbygningerne p\xc3\xa5 godsets grund er derimod udf\xc3\xb8rt af Carl Gottlob Horn, der var C.H. von Schimmelmanns faste arkitekt._NEWLINE_Caroline von Baudissin har sikkert spillet en rolle i valget af arkitekt, for greveparret var protegeer for br\xc3\xb8drene Axel og Jes Bundsen, der var maler. Baudissin-parret finansierede br\xc3\xb8drenes udlandsrejse i \xc3\xa5rene op til byggeriet af Knoop og hyrede Jes Bundsen som tegnel\xc3\xa6rer. I hovedbygningens indre findes uds\xc3\xb8gte interi\xc3\xb8rer dekoreret af stukkat\xc3\xb8ren Francesco Antonio Taddei og dekorationsmaleren Giuseppe Anselmo Pellicia. Herreg\xc3\xa5rden kan besigtiges af grupper efter forudg\xc3\xa5ende aftale._NEWLINE_I godsparken findes det s\xc3\xa5kaldte tehus. Det blev rejst 1910 af kunstneren og arkitekten Rudolf Alexander Schr\xc3\xb6der fra Bremen. Den 20 m\xc2\xb2 store pavillon er i dorisk stil og blev i 2008 renoveret. Den er tilg\xc3\xa6ngelig for offentligheden._NEWLINE_I n\xc3\xa6rheden af godset fandtes sluse nr. 2 til Ejderkanalen.'